La cumissiun tracta la missiva tar las revisiuns da la lescha da taglia e da la lescha davart las finanzas

La regenza vegn a suttametter al cussegl grond en la sessiun da zercladur 2004 in sboz per la revisiun parziala da la lescha da taglia per il chantun Grischun ed in sboz per la revisiun totala da la lescha davart las finanzas dal chantun Grischun. La cumissiun permanenta per economia, taxas e politica da stadi dal cussegl grond ha - sut il presidi da Hansjörg Trachsel - predeliberà la missiva respectiva da la regenza en sia seduta da mez matg 2004 per mauns dal cussegl grond. Er la cussegliera guvernativa Eveline Widmer-Schlumpf è stada preschenta a quella sesida.

Revisiun parziala da la lescha da taglia

Ultra d'ina adattaziun formala dal dretg chantunal vul ins er trair a niz la revisiun parziala per far differentas assimilaziuns incontestadas al dretg federal. Quellas pertutgan la nova deducziun d'invaliditad, l'imposiziun da taglia sin intermediatur(a)s interchantunal(a)s d'immobiglias sco er la contabilitad commerziala. Ulteriurs puncts da revisiun concernan la dispensaziun dal minimum d'existenza, l'indemnisaziun dal chantun tras las vischnancas per la taxaziun da las persunas natiralas imponidas tenor ils custs sco er la garanzia da pretensiuns da taglia periclitadas. La cumissiun è suandada las propostas da la regenza en tut ils puncts da revisiun.

En quest connex è er vegnì discutà il tema da l'imposiziun da taglia sin persunas giuridicas. La cumissiun e la regenza èn idas d'accord ch'ina vista cumplessiva ed in'analisa dals avantatgs e dischavantatgs stoppian preceder a pass concrets en quest sectur.

Revisiun totala da la lescha davart las finanzas dal chantun Grischun

Il punct principal da la revisiun actuala da la lescha davart las finanzas è la finanziaziun restanta da la cassa da pensiun chantunala. Quella dispona d'ina sutgaranzia dapi sia fundaziun l'onn 1902. La cumissiun è d'accord en quel punct che la finanziaziun restanta da la cassa da pensiun stoppia vegnir prendida per mauns urgentamain. En quest connex è er vegnida discutada la dumonda, sche e quant enavant che las lavurantas ed ils lavurants duajan vegnir integrads en la finanziaziun restanta. Suenter ina discussiun intensiva ha la cumissiun decidì da suandar las propostas da la regenza.

In basegn d'adattar la lescha davart las finanzas resulta er tras la nova constituziun chantunala che cuntegna bler dapli disposiziuns relevantas per las finanzas che la constituziun veglia. In'ulteriura finamira da la revisiun è quella d'administrar las finanzas dal chantun en moda anc pli effizienta ed intenziunada. Uschenavant ch'i n'èn betg avant maun disposiziuns spezialas, duai la lescha davart las finanzas valair da nov confurm al senn er per las vischnancas.

In motiv per discussiuns è stada la proposta da la regenza, tenor la quala la regenza duaja decider definitivamain en cas ch'ina participaziun existenta vi d'interpresas d'ovras electricas vegnia augmentada, transferida u alienada. A questa proposta è vegnida fatga la cuntraproposta d'integrar ina cumissiun cumpetenta dal cussegl grond en las tractativas. La cumissiun ha la finala sa laschà persvader dal fatg che las tractativas correspundentas succedian mintgamai sut pressiun da temp ed aifer paucs dis e che l'integraziun d'ina cumissiun dal cussegl grond dastgass perquai esser greva. Uschia è ella suandada la proposta da la regenza.

En connex cun la nova lescha davart las finanzas vegn er la nova constituziun chantunala suttamessa ad ina revisiun parziala. I sa tracta latiers principalmain da crear ina pussaivladad da delegaziun en il sectur da las cumpetenzas dal preventiv. Concretamain vul quai dir ch'il cussegl grond po - en cas excepziunals - delegar cumpetenzas per approvar credits a la cumissiun da gestiun ed a la regenza.

Suenter avair tractà intensivamain ils sbozs ha la cumissiun deliberà unanimamain la missiva da la regenza per mauns dal cussegl grond.

Gremi: cumissiun dal cussegl grond per economia, taxas e politica da stadi

Funtauna: rg cumissiun dal cussegl grond per economia, taxas e politica da stadi

Data: 03.06.2004